**A Nagyszülők és Idősek első Világnapja**

***Lelkipásztori irányelvek***

A Nagyszülők és Idősek Világnapjának megrendezéséről szóló döntés egy olyan időszakban született, amelyet a világjárvány és az idősebb generációk szenvedése jellemez az elmúlt hónapokban a világ minden részén. Az idős emberekről szóló beszámolók, akiknek egyedül kell meghalniuk és még temetést sem kapnak, mély fájdalmat okoztak az Egyháznak. Ez korunk egyik keresztje, amelyet joggal idéztek fel idén Nagypénteken a pápával közös keresztút során: „Az emberek úgy ugrottak ki a mentőautóból, mint az űrhajósok: védőruhában, kesztyűben, maszkban és arcvédővel. Elvitték a nagyapámat, aki nehezen lélegzett. Ez volt az utolsó alkalom, hogy láttam őt. Néhány nappal később meghalt a kórházban. Arra gondolok, milyen magányosnak érezhette magát. Fizikailag nem lehettem a közelében, hogy elbúcsúzhassak tőle és vigasztalhassam.”[[1]](#footnote-1)

Az, hogy képtelenek vagyunk közel lenni azokhoz, akik szenvednek, ellentétben áll a keresztény ember azon hivatásával, hogy könyörületet mutasson. Ez a világnap alkalmat ad annak megerősítésére, hogy az Egyház soha nem maradhat távol azoktól, akik keresztet hordoznak. A Szentatya által választott téma, „Én veletek vagyok minden nap”, világosan kifejezi, hogy a világjárvány idején és a remélhetőleg elkövetkező jobb időkben minden egyházi közösség *mindig együtt kíván lenni az idősekkel.*

Több mint egy évvel ezelőtt, amikor a világjárvány első hulláma a tetőfokára hágott, *A Világiak, a Család és az Élet Dikasztériuma* azt írta: „egyénekként és helyi Egyházakként sokat tehetünk az idősekért: imádkozhatunk értük, gyógyíthatjuk a magány betegségét, mozgósíthatjuk a szolidaritási hálózatokat és még sok minden mást. Egy ilyen súlyosan sújtott nemzedék forgatókönyvével szembesülve közös felelősségünk van”.[[2]](#footnote-2) Amikor a vihar elült, ennek a feladatnak hétköznapi dimenziót kell kapnia a plébániák és az egész egyház életében. Az időseknek szentelt nap évenkénti megünneplése megfelelő módja annak, hogy a törékeny idősek iránti figyelmet beépítsük lelkipásztori munkánk rutinszerű szövetébe.

Nem mondhatjuk, hogy újdonság lenne az idősek iránti aggodalom, amelyet Ferenc pápa tanúsít. A közelmúlt pápái hasonló figyelmet szenteltek az időseknek, és bölcs és emberi melegséggel teli szavakkal fordultak hozzájuk.[[3]](#footnote-3) Ferenc pápa pontifikátusa során végig bizonyította az idősek iránti lelki közelségét, és ezt az őt megkülönböztető ekkleziológia fényében kell olvasni. Más ágazatokhoz hasonlóan, amelyek nem mindig részesültek megfelelő lelkipásztori gondoskodásban, az időseknek is pontos küldetésük van, amelyet Isten szent, hűséges népeként kell teljesíteniük. Ferenc pápa feladatuknak tekinti az emlékek életben tartását és a hit átadását a fiatalabb generációknak, de ami ennél is fontosabb, a katolikus világiak jelentős csoportjának tekinti őket. Ők nem egyszerűen „használói” az Egyháznak, hanem útitársak is az úton. Éppen ezért ez a világnap nem egy idősekről szóló dokumentum elkészítésére ad alkalmat, hanem egy idősekhez intézett üzenetre, amelyben a Szentatya arra kéri őket, hogy vállaljanak felelősséget az Egyház jövőbeli útjáért, és vegyenek részt a világjárvány utáni világ építésében. Ez egy olyan újdonság, ami beleillik a Ferenc pápa által szorgalmazott szinodális távlatba. A pápa szerint az idősek „részét képezik a megkereszteltek összességének, akikre a *sensus fidei* - tévedhetetlen - *in credendo* vonatkozik.”[[4]](#footnote-4) Ez a távlat megmutatja, mennyire fontos, hogy jobb lelkipásztori gondozást nyújtsunk annak a nemzedéknek, amelyről talán gyakran megfeledkeztünk, főként azért, mert hajlamosak vagyunk az időseket már evangelizáltnak tekinteni.

A Nagyszülők és Idősek első Világnapját a Szentatya a családnak szentelt év közepén, az *Amoris Laetitia* apostoli buzdítás ötödik évfordulóján ünnepli. Ez egy szándékos választás, amely annak tudatosításából fakad, hogy egyrészt az időseknek - minden idősnek, beleértve azokat is, akik nem nagyszülők - szükségük van a családi környezetre, amelyben élhetnek, másrészt abból, hogy a családok figyeljenek arra a szerepre, amelyet idős tagjaik játszanak. A globalizált világban az idősek és a családok közötti kapcsolat már nem magától értetődő, hanem éppen ellenkezőleg: folyamatosan megkérdőjeleződik. Ez a tendencia földrajzi és kulturális környezetenként eltérő jelentéssel bír, de vannak olyan visszatérő jellegzetességek, amelyek arra utalnak, hogy válság van kialakulóban az idősek és a család között, ezt pedig az idők jeleként figyelembe kell venni. Maga a családpasztoráció, amely gyakran csak a párkapcsolatokkal, valamint a szülők és gyermekek közötti kapcsolatokkal foglalkozik, nehezen tud az idős szülők és felnőtt gyermekek, illetve a nagyszülők és unokák közötti kapcsolatra összpontosítani.

A pápa világosan írt erről a *Fratelli Tutti* című apostoli levelében. Azt mondta: „Láttuk, mi történt az idősekkel világunk bizonyos helyein a koronavírus következtében. Nem kellett volna így meghalniuk. Pedig valami hasonló már régóta történt hőhullámok idején és más helyzetekben, amikor az idős emberek kegyetlenül magukra hagyatva találták magukat. Nem vesszük észre, hogy azzal, hogy az időseket elszigeteljük, és mások gondjaira bízzuk őket a családtagok közelsége és törődése nélkül, elcsúfítjuk és elszegényítjük magát a családot. A végén még a fiatalokat is megfosztjuk a gyökereikkel való szükséges kapcsolattól és a bölcsességtől, amelyet a fiatalok önmagukban nem tudnak elérni” (FT 19). Ezek fontos szavak és megérdemlik, hogy újra elhangozzanak. Segíthetnek elgondolkodni azon, hogy a családok - és a családpasztoráció - milyen adóssággal tartoznak ennek a bizonyos szempontból feledésbe merült nemzedéknek.

Ez az összetett forgatókönyv (a világjárvány, az idősek új vezető szerepének keresése és a családi kapcsolatok válsága), valamint az emberek elbátortalanodásának és csüggedésének elkerülésére irányuló segítségnyújtás szükségessége arra késztette az Egyházat, hogy a közös útra lépés és a szolidaritás ápolásának egyszerű módját válassza: az ünneplést. Idősek és fiatalok együtt: szülők és gyermekek; nagyszülők és unokák; olyan emberek, akik nem feltétlenül tartoznak egy családba. Az Egyház tisztában van a nemzedékek közötti megbékélés szükségességével és az idősek által tapasztalt nehézségekkel, de nem hibáztat senkit. A választott út nem más, mint alkalmat adni a közös örömteli ünneplésre.

Amint azt a tékozló fiú és az irgalmas apa példázatában látjuk, az ünnepek képesek legyőzni a családot megsebző megosztottságot. A fiú valószínűleg úgy vélte, hogy apja öreg és közel a halálhoz, ezért kérte az örökségét, amelyet aztán elherdált. Az apja visszafogadta és megbocsátott neki, így a fiú kibékült idős szülőjével és önmagával is. Mindezt egy lakomával ünnepelték meg, amelyen együtt vettek részt. Az irgalmas apa nem veszi semmibe a problémákat: az árulást és a kétértelműségeket. Azonban mindezek ellenére az ünneplést választja. Azért, mert csak az evangélium öröme képes betölteni a szívet és megszabadítani „a bűntől, a szomorúságtól, a belső ürességtől és az elszigetelődéstől” (EG 1). Ez az az alap, amelyre a nemzedékek közötti megújult kapcsolatokat építhetjük, és az idősek által mutatott bölcsességnek köszönhetően ez az a szikla, amelyre a világjárvány után társadalmainkat építhetjük.

Ezért szeretnénk, ha az első *Nagyszülők és Idősek Világnapját* minden nemzedéket bevonó ünnepségként élnénk meg. Nem egyszerűen örömről van szó, hanem a boldogságról, amely abból a tudatból fakad, hogy az Úr közel van az idősek és a fiatalok életéhez is, mert *Isten mindig velünk van*.

Számos lelkipásztori eszköz van, amely konkrétan kifejezheti az idősek iránti lelkipásztori aggodalmunkat. Ebben segítséget jelent, egy az idősekkel kapcsolatos olyan dokumentumra hivatkozni, amelyet évekkel ezelőtt a Világiak Pápai Tanácsa adott ki.[[5]](#footnote-5) Ez egy széles látókörű elmélkedést tartalmaz az idős kor értelméről és értékéről, és konkrét lelkipásztori javaslatokat ad, amelyek ma is ugyanúgy érvényesek és aktuálisak. A sokféle mód közül, amelyekkel a helyi Egyházak és az egyes személyek közel kerülhetnek az idősekhez, egy olyat szeretnénk javasolni, amely könnyen megvalósítható és rendkívül hatékony, ez pedig az, hogy meglátogatjuk őket. Ez az előre haladó Egyház kézzelfogható jele. A látogatás a hagyományban gyökerező módja az együttérzés kimutatásának, beleértve a beteg vagy börtönviselt embereket is. Ma úgy tűnik, hogy az irgalmasság hét cselekedetének jól ismert listáját ki kell egészítenünk *az egyedül maradt idősek meglátogatásának* „munkájával”. Az Apostoli Penitenciária döntése, hogy teljes búcsút ad azoknak, akik ezt végzik, hangsúlyozza ennek sürgősségét.

Itt szeretnénk még számos más ötletet is felajánlani arra vonatkozóan, hogyan ünnepelhetjük meg ezt a világnapot. Javasoljuk, hogy minden plébánia vagy Egyházi egység celebráljon szentmisét a nagyszülők és az idősek világnapja alkalmából, hogy megemlékezzen a közösségük Covid-19 következtében elhunyt idős tagjairól; hogy megkérje a fiatalokat, hogy látogassák meg nagyszüleiket, és különösen az egyedül élő időseket, hogy átadják nekik a Szentatya üzenetét. Az általunk javasoltakon túlmenően meggyőződésünk, hogy minden egyházi közösség kreatívan megtalálja a maga sajátos környezetében a világnap megülésének legjobb módját.

Legyen ez a *Nagyszülők és Idősek Világnapja* mindenki számára az evangélium örömével teli ünnep!

**Rev. Alexandre Awi Mello, I. Sch.** **Card. Kevin Farrell**  
titkár prefectus

*A Világiak, a Család és az Élet Dikasztériuma A Világiak, a Család és az Élet Dikasztériuma*

**Nagyszülők és egyedülálló, idős emberek meglátogatása**

A *Nagyszülők és Idősek első Világnapját* olyan körülmények között ünnepeljük, amikor sok országban még mindig nem lehetséges, hogy az idősek fizikailag részt vegyenek a szentmisén.

Annak érdekében, hogy a közelség és a vigasztalás üzenete ezen a világnapon mindenkit elérjen - még azokat is, akik a legelszigeteltebbek -, arra kérjük az embereket, hogy látogassák meg a nagyszüleiket és a közösségükben egyedül élő időseket, és adják át nekik a Szentatya üzenetét.

A látogatás a közeledő egyház kézzelfogható jele. A világjárvány miatti társadalmi távolságtartás idején a látogatás megmutatja: van mód arra, hogy közel legyünk az idős emberekhez, miközben a biztonsági intézkedéseket is betartjuk.

A látogatás személyes döntés, hogy felkelünk és sietve megyünk másokhoz (vö. Lk 1,39), ahogyan Mária tette, amikor meglátogatta idős unokatestvérét, Erzsébetet.

A látogatás lehetőséget ad arra, hogy az unoka azt mondja a nagyszülőjének, a fiatal pedig azt mondja az idős embernek, akit meglátogat: „Mindig veled vagyok".

A látogatás alkalmat adhat arra is, hogy ajándékot, például virágot hozzunk, és közösen olvassuk el a Világnap imáját.

A látogatás alkalmat adhat arra is, hogy az időseknek, különösen azoknak, akik már régóta nem hagyták el otthonukat, lehetőséget kínáljunk a Kiengesztelődés és az Eucharisztia szentségeinek vételére.

Az egyedül élő, idős ember meglátogatása az egyik módja annak, hogy a világnap alkalmából adott teljes búcsút elnyerjük.

Azokon a helyeken, ahol az egészségügyi óvintézkedések még mindig lehetetlenné teszik a személyes látogatást, a szeretet a képzelet segítségével megtalálhatja a magányos idős emberek elérésének módját telefonon vagy a közösségi médián keresztül.

A világnap üzenetét meg lehet osztani a látogatásokról készült képek közösségi médiában való közzétételével az #IamWithYouAlways hashtaggel.

**A világnap előkészítése idősekkel**

Az idősek a világnap programjainak fő célcsoportja. A Szentatya üzenete nekik szól.

Fontos, hogy minél több idős ember személyesen vegyen részt a világnap alkalmából celebrált vasárnapi szentmisén.

A plébánia vagy egyházi csoport idős tagjait meg lehet hívni a pápa világnapi üzenetéről való elmélkedésre. A nyomtatott változatot ki lehet osztani a jelenlévőknek, és meg lehet nézni közösen a videóüzenetet.

Bárki, aki egyedül élő időseket látogat meg, átadhatja az üzenet szövegét azoknak, akik nem tudnak részt venni a találkozókon.

Minden nagyszülőnek és minden idős embernek, akit világnapjuk alkalmából elértek, ajánlhatják a Szentatya imaszándékait, saját közösségük különleges szándékaival együtt.

**A világnap előkészítése fiatalokkal**

A világnap előtt néhány héttel összehívhatjuk a közösségünk fiataljait, hogy elmagyarázzuk nekik a világnapot és gondoskodjunk arról, hogy látogatásaikkal minél több idős embert érjenek el.

Hasonlóképpen lehetséges találkozni a fiatalokkal az ünnepség után, kifejezetten azért, hogy megoszthassák a látogatásokkal kapcsolatos visszajelzéseiket.

A fiatalok az #IamWithYouAlways hashtag használatával közösségi kampányokat szervezhetnek a világnapról szóló információk terjesztésére.

**Megemlékezés azokról az idősekről, akik a Covid-19 miatt hunytak el**

A világnap alkalmából tartott eucharisztikus ünneplés során vagy egy erre külön kijelölt időpontban megemlékezhetünk a plébánia vagy a közösség azon idős tagjairól, akik a világjárvány következtében haltak meg, különösen azokról, akiket nem volt lehetséges temetési szertartás keretein belül eltemetni.

A megemlékezés egyik lehetséges módja, hogy a Hívek könyörgésének végén felolvassák az idősek neveit, és minden egyes megemlített személyért meggyújtanak egy gyertyát.

**Teljes búcsú**

Május 13-án az Apostoli Penitenciária kihirdette a *Nagyszülők és Idősek Világnapja* alkalmából teljes búcsút biztosító határozatot.

Az idősek e világnap alkalmából celebrált szentmisék egyikén történő részvétellel elnyerhetik a teljes búcsút.

Tekintettel a folyamatos egészségügyi vészhelyzetre és arra a tényre, hogy néhány idős ember egészségügyi okokból nem tud személyesen részt venni a szentmisén, a búcsú elnyerésének lehetőségét kiterjesztik azokra is, akik televízión, rádión vagy interneten keresztül követik a szentmisét.

A teljes búcsút azok is elnyerhetik, akik ezen a világnapon az „irgalmasság munkáját” végzik azáltal, hogy meglátogatnak egy idős, egyedül élő személyt.

Azokon a helyeken, ahol a hatóságok a fertőzés elkerülésének érdekében kifejezetten megtiltják a személyes látogatást, virtuális találkozás útján is el lehet nyerni a búcsút.

(Fordította: Magyar Liturgikus és Egyházzenei Intézet)

1. Ferenc pápa által vezetett nagypénteki keresztút a Szent Péter téren, *13. állomás*, 2021. április 2. [↑](#footnote-ref-1)
2. A Világiak, a Család és az Élet Dikasztériuma, *In loneliness the coronavirus kills more*, 7 April 2020. http://www.laityfamilylife.va/content/laityfamilylife/en/news/2020/nella-solitudine-il-coronavirus-uccide-di-piu.html [↑](#footnote-ref-2)
3. Lásd például: II. János Pál*: Levél az idősekhez*, 1999 október 1; XVI. Benedek: *Látogatás a Sant’Egidio Közösség „Viva gli anziani” Idősek Otthonában*, 2012. november 2. [↑](#footnote-ref-3)
4. Jegyzet a püspöki szinódushoz, 2021. 05. 21. [↑](#footnote-ref-4)
5. Vö. Világiak Pápai Tanácsa, *Az idős emberek méltósága valamint küldetésük az Egyházban és a világban*, 1998. október 1. [↑](#footnote-ref-5)